CELEX: 52015PC0666
Language: da
Date: 2015-12-18
Title: Forslag til RÅDETS AFGØRELSE om fastsættelse af den holdning, som Den Europæiske Union skal indtage i det blandede tilbagetagelsesudvalg, der er oprettet ved aftalen mellem Det Europæiske Fællesskab og Den Russiske Føderation om tilbagetagelse, for så vidt angår tilbagetagelsesanmodninger, der kræver afhøringer

EUROPA-KOMMISSIONEN
            Bruxelles, den 18.12.2015
            COM(2015) 666 final
            2015/0305(NLE)
            Forslag til
            RÅDETS AFGØRELSE
            om fastsættelse af den holdning, som Den Europæiske Union skal indtage i det blandede tilbagetagelsesudvalg, der er oprettet ved aftalen mellem Det Europæiske Fællesskab og Den Russiske Føderation om tilbagetagelse, for så vidt angår tilbagetagelsesanmodninger, der kræver afhøringer
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               Aftalen mellem Den Russiske Føderation og Det Europæiske Fællesskab om tilbagetagelse trådte i kraft den 1. juni 2007. Ifølge aftalens artikel 19, stk. 1, litra b), har det blandede tilbagetagelsesudvalg til opgave "at vedtage de foranstaltninger, der måtte være nødvendige for en ensartet gennemførelse af denne aftale". Ifølge artikel 6, stk. 3, i udvalgets forretningsorden, der blev vedtaget ved afgørelse nr. 1/2007 af 25. juli 2007, kan udvalget vedtage henstillinger. 
            
            
               Den første henstilling vedrørende tilbagetagelsesanmodninger, der kræver afhøringer, blev vedtaget af det blandede tilbagetagelsesudvalg den 2. juni 2009. Det viste sig at være nødvendigt at præcisere denne henstilling ved hjælp af ny henstilling med retningslinjer for de tilfælde, hvor der inden for tidsfristen ikke kan træffes foranstaltninger med henblik på afhøring, med det formål at fastsætte en ny frist.
            
            
               2.RESULTAT AF HØRINGER AF INTERESSEREDE PARTER OG KONSEKVENSANALYSER
            
            
               Den henstilling, der er knyttet til nærværende forslag til Rådets afgørelse, blev drøftet og aftalt med Rusland ved udvalgets 12., 13. og 14. møde og blev udarbejdet i tæt samarbejde med medlemsstaterne, som også var til stede ved udvalgets drøftelser om spørgsmålet. Da der ikke var planlagt et møde i Gruppen vedrørende Integration, Migration og Udsendelse, rådførte Kommissionen den 20. oktober 2014 sig med RIA-rådene om dette udkast til henstilling, hvilket ikke afstedkom bemærkninger.
            
            
            
               3. VIRKNINGER FOR BUDGETTET
            
            
               Forslaget har ingen indvirkning på EU-budgettet.
            
            
               2015/0305 (NLE)
            
            
               Forslag til
            
            
               RÅDETS AFGØRELSE
            
            
               om fastsættelse af den holdning, som Den Europæiske Union skal indtage i det blandede tilbagetagelsesudvalg, der er oprettet ved aftalen mellem Det Europæiske Fællesskab og Den Russiske Føderation om tilbagetagelse, for så vidt angår tilbagetagelsesanmodninger, der kræver afhøringer
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 79, tredje afsnit, sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Aftalen af 25. maj 2006
                  1
                mellem Det Europæiske Fællesskab og Den Russiske Føderation om tilbagetagelse (i det følgende benævnt "tilbagetagelsesaftalen") trådte i kraft den 1. juni 2007.
            
            
               (2)Ved artikel 19 i tilbagetagelsesaftalen nedsættes et blandet tilbagetagelsesudvalg, som er ansvarlig for de opgaver, der er fastsat i nævnte artikel.
            
         
         
            
               (3)Artikel 19, stk. 1, litra b), i tilbagetagelsesaftalen fastsætter, at det blandede tilbagetagelsesudvalg har til opgave at vedtage de foranstaltninger, der måtte være nødvendige for en ensartet gennemførelse af aftalen.
            
            
               (4)Afhøringer indgår i henhold til aftalen som led i tilbagetagelsesproceduren, og der skal i overensstemmelse med artikel 9, stk. 4, træffes foranstaltninger med henblik på afholdelse af sådanne, hvis ingen af de dokumenter, der er angivet i aftalens bilag 2 eller 3, kan fremlægges af den part, der fremsætter en tilbagetagelsesanmodning.
            
            
               (5)Den første henstilling vedrørende tilbagetagelsesanmodninger, der kræver afhøringer, blev vedtaget af det blandede tilbagetagelsesudvalg den 2. juni 2009. Det viste sig at være nødvendigt at præcisere denne henstilling ved hjælp af ny henstilling med retningslinjer for de tilfælde, hvor der inden for tidsfristen ikke kan træffes foranstaltninger med henblik på afhøring, med det formål at fastsætte en ny frist.
            
            
               (6)Unionens holdning vedrørende den henstilling, som skal vedtages af udvalget, om tilbagetagelsesanmodninger, der kræver afhøringer, skal derfor fastlægges —
            
            
               VEDTAGET DENNE AFGØRELSE: 
            
            
               Artikel 1
            
            
               1. Den holdning, som Den Europæiske Union skal indtage i det blandede tilbagetagelsesudvalg, der er oprettet ved artikel 19 i aftalen mellem Det Europæiske Fællesskab og Den Russiske Føderation om tilbagetagelse, hvad angår vedtagelse af henstillingen om tilbagetagelsesanmodninger, der kræver afhøringer, baseres på det udkast til det blandede tilbagetagelsesudvalgs henstilling, der er knyttet til denne afgørelse. 
            
            
               2. Mindre tekniske ændringer af udkastet til det blandede tilbagetagelsesudvalgs henstilling kan vedtages af repræsentanter for Unionen i det blandede tilbagetagelsesudvalg uden yderligere afgørelse vedtaget af Rådet.
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand
               
            
         
         
            
                  
                     (1)
                  EUT L 129 af 17. maj 2007, s. 40.
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 18.12.2015
            COM(2015) 666 final
            BILAG
            til
            Forslaget til Rådets afgørelse
            om fastsættelse af den holdning, som Den Europæiske Union skal indtage i det blandede tilbagetagelsesudvalg, der er oprettet ved aftalen mellem Det Europæiske Fællesskab og Den Russiske Føderation om tilbagetagelse, for så vidt angår tilbagetagelsesanmodninger, der kræver afhøringer
            
               
         
         
            
               HENSTILLING NR. 2 FRA DET BLANDEDE TILBAGETAGELSESUDVALG, DER ER OPRETTET VED AFTALEN MELLEM DET EUROPÆISKE FÆLLESSKAB OG DEN RUSSISKE FØDERATION OM TILBAGETAGELSE AF 25. MAJ 2006
            
            
               for så vidt angår tilbagetagelsesanmodninger, der kræver afhøringer
            
            
               af " " 
            
            
               UDVALGET,
            
            
               som henviser til aftalen mellem Det Europæiske Fællesskab og Den Russiske Føderation om tilbagetagelse af 25. maj 2006 (i det følgende benævnt "aftalen"), særlig artikel 19, stk. 1, og til artikel 6, stk. 3, i det blandede tilbagetagelsesudvalgs forretningsorden af 25. juli 2007,
            
            
               som henviser til, at afhøringer, der i henhold til aftalen indgår som led i tilbagetagelsesproceduren, i overensstemmelse med artikel 9, stk. 4, skal afholdes, hvis ingen af de i aftalens bilag 2 eller 3 angivne dokumenter kan fremlægges af den part, der fremsætter en tilbagetagelsesanmodning,
            
            
               som henviser til, at det blandede tilbagetagelsesudvalg den 2. juni 2009 vedtog henstilling nr. 1 vedrørende tilbagetagelsesanmodninger, der kræver afhøringer (i det følgende benævnt "henstilling nr. 1"),
            
            
               som henviser til, at særlige ordninger vedrørende frister for behandling af tilbagetagelsesanmodninger ifølge aftalens artikel 20, stk. 1, litra f), kan omfattes af bilaterale gennemførelsesprotokoller,
            
            
               HENSTILLER FØLGENDE:
            
            
               1.I overensstemmelse med henstilling nr. 1, andet afsnit, må fristen for at træffe foranstaltninger med henblik på afhøring, hvis denne ikke er fastsat i de respektive gennemførelsesprotokoller mellem Den Russiske Føderation og EU's medlemsstater, ikke overskride 10 kalenderdage fra datoen for modtagelse af tilbagetagelsesanmodningen som nævnt i henstilling nr. 1, første afsnit.
            
            
               2.Hvis der ikke er truffet foranstaltninger med henblik på afhøring inden for den frist, der er fastsat i første afsnit i denne henstilling, eller den pågældende person ikke bliver bragt til afhøring, skal den anmodende stat og den anmodede stat skabe den fornødne kontakt og straks træffe foranstaltninger med henblik på afhøring. 
            
            
               3.Hvis den anmodende stat inden for den frist, der er fastsat for at træffe foranstaltninger med henblik på afhøring, meddeler den anmodede stat, at den pågældende person først senere vil blive bragt til afhøring, skal den i henstillingens første afsnit nævnte frist eller, hvis det er relevant, den frist, der er fastsat i den respektive gennemførelsesprotokol, forlænges til den dato, som er nævnt i meddelelsen.
            
            
               4.Under hensyntagen til de i tredje afsnit i denne henstilling nævnte omstændigheder må fristen for at træffe foranstaltninger med henblik på afhøring ikke overskride 60 kalenderdage fra datoen for modtagelse af tilbagetagelsesanmodningen, medmindre den pågældende sags særlige omstændigheder berettiger, at der foretages afhøring på et senere tidspunkt. 
            
            
               For Den Russiske Føderation 
                     For Den Europæiske Union